**Energiselskabet OK styrker forretningen med nyt datterselskab
OK har netop købt Lygas Energiteknik, som dermed bliver føjet til listen af helejede datterselskaber i OK-koncernen. Forventningen er, at opkøbet vil styrke OK på den energitekniske servicedel**

Lygas, der har en sund økonomi og har oplevet vækst i de 12 år, hvor adm. direktør Kim Ovdal har siddet ved bordenden, passer ifølge Jørgen Wisborg, adm. direktør, perfekt ind i OK. Og timingen er også helt rigtig, mener han.

”At opkøbet sker nu er et udtryk for rettidig omhu, idet Lygas’ nu tidligere ejerkreds stod foran et naturligt generationsskifte,” siger Jørgen Wisborg, adm. direktør i OK.

Kim Ovdal fortsætter som adm. direktør i Lygas, ligesom medarbejderstaben forbliver den samme.

”Vi kan genkende mange af de samme værdier i OK og kan se en stor styrke i at blive en del af en virksomhed med et godt brand og en stærk position i energimarkedet,” siger Kim Ovdal.

”I OK ser vi det som en mulighed for at udvide vores servicedel, så vi bliver stærke på gas, og derfor er Lygas en attraktiv virksomhed, som giver vores servicedel et stort løft. Vi glæder os til, at de mange synergier, der er imellem vores virksomheder, vil vokse og styrke begge virksomheder,” siger Jørgen Wisborg.

**Styrker OK’s servicedel**”Vi er rigtig glade for at have fået Lygas ind i folden. Lygas er især stærke på service på gaskedler, og det er den del, OK i første omgang har købt ind på,” siger Jørgen Wisborg.

Wisborg fortæller, at opkøbet skal ses som et led i at ville styrke den eksisterende forretning på energiteknik.

”Både OK og Lygas får flere muskler ved det her,” siger Jørgen Wisborg

**Samme værdier**
Kim Ovdal kan se mange fællesværdier mellem OK og Lygas, og er overbevist om, at de to virksomheder også vil passe godt sammen på de mere interne linjer.

”Vi kan se en stor styrke i at have et selskab som OK i ryggen, og vi er gået sammen med ønsket om at styrke vores områder og få det bedst mulige produkt i sidste ende. Vores tilgang til kunderne og ønsket om at levere en god service hver gang og fra det øjeblik, kunderne henvender sig, deler vi i høj grad med OK.”

At opkøbet sker på dette tidspunkt, er også belejligt.
”Vi har en aktionærkreds på 7 hovedaktionærer, som har ønsket et generationsskifte inden for de nærmeste år. Derfor er salget til OK også et udtryk for et rettidigt ønske om at sikre virksomhedens fortsatte udvikling og udbygge den eksisterende forretning. Samtidig giver det nye muligheder for vores tilknyttede VVS-installatører, at vi nu er en del af en større koncern,” siger Kim Ovdal.

**Om Lygas**Lygas blev grundlagt i 1984 af en gruppe VVS-installatører i Lyngby, som ønskede at samle al deres specialviden om gasservice.

Virksomheden har gennem årene udviklet sig og fra at være otte medarbejdere til nu, hvor man er 53, hvoraf over 30 af medarbejderne er specialiserede serviceteknikere, der udøver landsdækkende energiservice- og rådgivning.

Lygas er en uvildig servicepartner, som har specialiseret sig i service og har omkring 25.000 serviceabonnenter fordelt over hele landet.

De har hovedkontor i Taastrup.

**Om OK:**

OK er et dansk andelsselskab og beskæftiger cirka 600 medarbejdere.

OK a.m.b.a. tæller foruden moderselskabet OK datterselskaber som Kamstrup, EnergiData og OK Plus.

OK omfatter mere end 660 tankstationer, 143 vaskehaller samt 72 Truck Diesel stationer til tung transport, fordelt over hele landet.

OK er landsdækkende leverandør af benzin, diesel, transportdiesel, fyringsolie, smøremidler, naturgas og elektricitet til både erhverv og private. OK er med i både brint- og biogas-samarbejder.

Desuden leverer OK rådgivning, projektering og installation af varmepumpeløsninger i alle størrelser.

**OK’s datterselskaber**

* Danoil Exploration A/S
* Kamstrup-koncernen
* EnergiData A/S
* OK Plus A/S
* Lygas Energiteknik
* Samfinans A/S
* Samtank A/S (50 %)